Botswana wil duisende beeste slag oor bek-en-klouseerArgieffoto bloot ter illustrasie. (Foto: Unsplash) Botswana, ŉ topbeesvleisuitvoerder na die Europese Unie (EU), beplan om sowat 10 000 beeste te slag om ŉ uitbreking van bek-en-klouseer te stuit. Die eerste groot uitbreking in twee jaar het die land gedwing om alle beesvleisuitvoere op 24 Augustus op te skort. Daar word jaarliks sowat 9 000 ton beesvleis na die EU uitgevoer. Volgens Molebatsi Molebatsi, assistent-minister van landbou, sal 9 757 beeste na verwagting in noordoostelike dorpe – wat aan Zimbabwe grens – geslag word. Hy het gewaarsku dat die aantal besmette beeste “aanhou toeneem” en daar is reeds sowat 19 000 in die betrokke streek, het Molebatsi gesê. Die Botswana-regering het in Augustus die uitbreking van die veesiekte bevestig. In Suid-Afrika het die minister van landbou, grondhervorming en landelike ontwikkeling sowat twee weke gelede besluit om die algehele verbod op die verskuiwing van onder meer beeste op te hef. Die verbod is geplaas ná toenemende verspreiding van bek-en-klouseer in talle provinsies. Die verskuiwing van vee in sogenaamde siektebestuursgebiede word egter steeds verbied. Min. Thoko Didiza het gesê dit is bemoedigend dat die Oos-, Wes- en Noord-Kaap nie ’n enkele geval van die aansteeklike veesiekte voor en gedurende die drie weke lange verbod gehad het nie. Daar was slegs enkele verdagte gevalle op plase onder kwarantyn in Gauteng en Noordwes opgemerk terwyl geen nuwe gevalle in Mpumalanga aangemeld is nie.